“โอเปก” เตือนยุโรปเลิกคว่ำบาตร “น้ำมันรัสเซีย” หวั่นเกิดวิกฤตพลังงาน
กลุ่มประเทศผู้ส่งออกน้ำมัน เตือนสหภาพยุโรปทบทวนการคว่ำบาตร “น้ำมันรัสเซีย” หวั่นเกิดปัญหาขาดแคลนน้ำมันในตลาดโลก ซึ่งจะหายไป 7 ล้านบาร์เรลต่อวัน เพราะผู้ส่งออกน้ำมันรายอื่นไม่สามารถหามาทดแทนได้
กลุ่มประเทศผู้ส่งออกน้ำมัน เตือนสหภาพยุโรปทบทวนการคว่ำบาตร “น้ำมันรัสเซีย” หวั่นเกิดปัญหาขาดแคลนน้ำมันในตลาดโลก ซึ่งจะหายไป 7 ล้านบาร์เรลต่อวัน เพราะผู้ส่งออกน้ำมันรายอื่นไม่สามารถหามาทดแทนได้
12 เม.ย. 2565

สำนักข่าวต่างประเทศ รายงานว่า เจ้าหน้าที่จากสหภาพยุโรป (อียู) ได้เข้าพบตัวแทนจากกลุ่มประเทศผู้ส่งออกน้ำมัน (โอเปก) ที่กรุงเวียนนา เมื่อวันจันทร์ที่ผ่านมา เพื่อหารือเกี่ยวกับการเพิ่มกำลังการผลิตของโอเปก ในระหว่างที่สหภาพยุโรปกำลังพิจารณาการคว่ำบาตรน้ำมันของรัสเซีย
นายโมฮัมหมัด บาร์คินโด เลขาธิการโอเปก ระบุว่า มาตรการคว่ำบาตรรัสเซีย ที่จะมีการบังคับใช้ในอนาคต จะทำให้เกิดภาวะขาดแคลนน้ำมันอย่างรุนแรง และไม่มีทางที่จะทดแทนปริมาณน้ำมันที่ขาดหายไป แม้การคว่ำบาตรอาจเห็นการสูญเสียรายได้ในการส่งออกน้ำมันของรัสเซียมากกว่า 7 ล้านบาร์เรลต่อวัน แต่เมื่อพิจารณาถึงแนวโน้มความต้องการใช้น้ำมันในปัจจุบันแทบเป็นไปไม่ได้เลย ที่หาน้ำมันมาทดแทนการสูญเสียในปริมาณมากขนาดนี้ได้
อย่างไรก็ตาม ผู้แทนสหภาพยุโรปได้ย้ำในข้อเรียกร้องต่อ โอเปก พิจารณาว่าสามารถเพิ่มการผลิต และการส่งมอบ เพื่อช่วยพยุงราคาน้ำมันที่พุ่งสูงขึ้น เพราะโอเปกมีหน้าที่ดูแลตลาดน้ำมันที่สมดุล แต่เลขาธิการโอเปก กลับชี้แจงว่าตลาดน้ำมันที่มีความผันผวนสูงในปัจจุบัน เป็นผลมาจากปัจจัยที่ไม่ใช่ปัจจัยพื้นฐาน ซึ่งอยู่นอกเหนือการควบคุมของโอเปก ถือเป็นสัญญาณว่ากลุ่มโอเปกจะไม่เพิ่มกำลังผลิตไปมากกว่านี้
ทั้งนี้ โอเปกและชาติพันธมิตร หรือโอเปกพลัส มีมติเพิ่มกำลังการผลิตน้ำมันเพียง 432,000 บาร์เรล/วัน ในเดือนพฤษภาคม ขณะที่ราคาน้ำมันพุ่งขึ้นเหนือระดับ 139 ดอลลาร์/บาร์เรล ซึ่งเป็นระดับสูงสุดนับตั้งแต่ปี 2551 หลังจากที่รัสเซียส่งกำลังทหารบุกโจมตียูเครนเมื่อวันที่ 24 กุมภาพันธ์ที่ผ่านมา